竹枝歌
作者：蘇轍
朝代：宋

paragraphs: 舟行千里不至楚，忽聞竹枝皆楚語。
楚言啁哳安可分，江中明月多風露。
扁舟日落駐平沙，茅屋竹籬三四家。
連舂並汲各無語，齊唱竹枝如有嗟。
可憐楚人足悲訴，歲樂年豐爾何苦。
釣魚長江江水深，耕田種麥畏狼虎。
俚人風俗非中原，處子不嫁如等閑。
雙鬟垂頂髮已白，負水採薪長苦艱。
上山採薪多荆棘，負水入溪波浪黑。
天寒斫木手如龜，水重還家足無力。
山深瘴暖霜露乾，夜長無衣猶苦寒。
平生有似麋與鹿，一旦白髮已百年。
江上乘舟何處客，列肆喧譁占平磧。
遠來忽去不記州，罷市歸船不相識。
去家千里未能歸，忽聽長歌皆慘悽。
空船獨宿無與語，月滿長江歸路迷。
路迷鄉思渺何極，長怨歌聲苦凄急。
不知歌者樂與悲，遠客乍聞皆掩泣。